PRÍLOHA

Kritériá na udeľovanie environmentálnej značky EÚ elektronickým displejom

RÁMEC

Ciele kritérií

Kritériá environmentálnej značky EÚ sa zameriavajú na najlepšie elektronické displeje na trhu z hľadiska environmentálnych vlastností. Sústreďujú sa na hlavné environmentálne vplyvy spojené so životným cyklom týchto produktov a podporujú aspekty obehového hospodárstva.

Cieľom kritérií je najmä propagácia produktov, ktoré sú energeticky účinné, opraviteľné, dajú sa jednoducho rozobrať (s cieľom ľahšie zhodnocovať zdroje z recyklácie na konci ich životnosti), majú minimálny recyklovaný obsah a môžu obsahovať len obmedzené množstvo nebezpečných látok.

Na tento účel sa v kritériách:

— stanovujú požiadavky na spotrebu energie v najlepších dostupných triedach energetickej účinnosti a limity maximálnej spotreby energie v režime zapnutia,

— stanovujú požiadavky na správu napájania,

— uznávajú a oceňujú produkty s obmedzeným použitím nebezpečných látok,

— stanovujú požiadavky na zabezpečenie minimálneho obsahu plastov recyklovaných po spotrebe,

— stanovujú požiadavky na zabezpečenie opraviteľnosti náležitým dizajnom produktu, ako aj dostupnosti príručky opráv, informácií o opravách a náhradných dielov,

— stanovujú požiadavky, ktorými sa zabezpečí riadne nakladanie s produktmi po skončení životnosti a ktorými sa vyžaduje poskytovanie informácií na zlepšenie recyklovateľnosti, obmedzuje výber materiálov a podporuje dizajn s jednoduchou demontážou,

— stanovujú požiadavky na sociálnu zodpovednosť podnikov, ktorými sa riešia pracovné podmienky pri výrobe a získavaní cínu, tantalu, volfrámu a zlata z oblastí zasiahnutých konfliktom a vysokorizikových oblastí.

Dôležitosť správneho používania a zneškodňovania elektronických displejov v súvislosti s vplyvmi na životný cyklus sa rieši aj stanovením požiadaviek na pokyny pre používateľov a informácie pre spotrebiteľov.

Kritériá na udeľovanie environmentálnej značky EÚ „elektronickým displejom“ sú:

1. Spotreba energie

1.1. Úspory energie

1.2. Správa napájania

2. Obmedzenia týkajúce sa používania látok

2.1. Látky, ktorých použitie je vylúčené alebo obmedzené

2.2. Činnosti na zníženie emisií fluórovaných skleníkových plynov v dodávateľskom reťazci

3. Opraviteľnosť a obchodná záruka

4. Nakladanie s produktmi po skončení životnosti

4.1. Výber materiálov a informácie na zlepšenie recyklovateľnosti

4.2. Dizajn umožňujúci demontáž a recykláciu

5. Sociálna zodpovednosť podnikov

5.1. Pracovné podmienky pri výrobe

5.2. Získavanie „nekonfliktných nerastov“

6. Informačné kritériá

6.1. Informácie pre používateľa

6.2. Informácie uvedené na environmentálnej značke

Posudzovanie a overovanie: V rámci každého kritéria sa uvádzajú osobitné požiadavky na posudzovanie a overovanie.

Ak sa od žiadateľa vyžaduje, aby predložil vyhlásenia, dokumentáciu, analýzy, protokoly o skúške alebo iný dôkazový materiál potvrdzujúci splnenie kritérií, tieto dokumenty môžu podľa potreby pochádzať od žiadateľa a/alebo jeho dodávateľa (dodávateľov), prípadne ich dodávateľa (dodávateľov) atď.

Príslušné orgány prednostne uznávajú osvedčenia, ktoré vydávajú orgány akreditované podľa príslušnej harmonizovanej normy pre skúšobné a kalibračné laboratóriá, a overenia vydávané orgánmi, ktoré sú akreditované podľa príslušnej harmonizovanej normy pre orgány certifikujúce produkty, procesy a služby.

V prípade potreby sa môžu použiť iné skúšobné metódy než tie, ktoré sú uvedené pre každé kritérium, ak ich príslušný orgán posudzujúci žiadosť uzná za rovnocenné.

V prípade potreby môžu príslušné orgány požadovať podpornú dokumentáciu a môžu vykonávať nezávislé overovania alebo kontroly na mieste s cieľom skontrolovať dodržiavanie týchto kritérií.

Zmeny dodávateľov a výrobných prevádzok vzťahujúce sa na produkty, ktorým bola udelená environmentálna značka EÚ, sa musia oznámiť príslušným orgánom spolu s podkladmi umožňujúcimi overiť, že produkty sú naďalej v súlade s kritériami.

Podmienkou je, aby elektronický displej spĺňal všetky príslušné právne požiadavky krajiny alebo krajín, kde sa tento produkt uvádza na trh. Žiadateľ musí poskytnúť vyhlásenie o zhode produktu s touto požiadavkou.

Uplatňuje sa toto vymedzenie pojmov:

1. „automatická regulácia jasu (ABC)“ je automatický mechanizmus, ktorý v prípade aktivácie reguluje jas elektronického displeja v závislosti od intenzity okolitého osvetlenia dopadajúceho na prednú stranu displeja;

2. „predvolené“ je vo vzťahu k osobitnému nastaveniu hodnota osobitného parametra nastavená pri výrobe, ktorá je k dispozícii, keď zákazník produkt použije po prvý raz, ako aj keď zvolí možnosť „obnoviť výrobné nastavenia“, ak ju produkt ponúka;

3. „krok demontáže“ je činnosť, ktorá sa končí odstránením súčasti alebo zmenou používaného nástroja;

4. „rýchly štart“ je rozšírená funkcia opätovnej aktivácie umožňujúca rýchlejší prechod do režimu zapnutia než pri bežnej funkcii opätovnej aktivácie;

5. „vysoký dynamický rozsah (HDR)“ je metóda na zvýšenie kontrastného pomeru obrazu elektronického displeja pomocou metaúdajov vygenerovaných pri vytváraní videomateriálu, ktorý riadiace obvody displeja interpretujú s cieľom vytvoriť taký kontrastný pomer a podanie farieb, ktoré ľudské oko vníma ako realistickejšie, než aké sa dajú dosiahnuť na displejoch, ktoré nie sú kompatibilné s HDR;

6. „LCD“ je displej z tekutých kryštálov;

7. „svetelnosť“ je fotometrická miera svietivosti svetelného toku vyžarovaného určitým smerom na jednotku plochy, vyjadrená v kandelách na štvorcový meter (cd/m2). Na subjektívnu kvalifikáciu svetelnosti displeja sa často používa pojem „jas“;

8. „normálna konfigurácia“ alebo „domáca konfigurácia“, „štandardný režim“ alebo v prípade televízorov „domáci režim“ je nastavenie zobrazovacej jednotky, ktoré koncovému používateľovi odporúča výrobca z úvodného zobrazenia nastavení, alebo výrobné nastavenie elektronického displeja na zamýšľané použitie produktu. Musí poskytovať optimálnu kvalitu pre koncového používateľa v typickom domácom alebo kancelárskom prostredí. Normálna konfigurácia je stav, v ktorom sa merajú hodnoty pre režim vypnutia, pohotovosti, pohotovosti pri zapojení v sieti a režim zapnutia;

9. „režim zapnutia“ alebo „aktívny režim“ je stav, keď je elektronický displej pripojený k zdroju napájania, bol aktivovaný a poskytuje jednu alebo viacero svojich zobrazovacích funkcií;

10. „proprietárne nástroje“ sú nástroje, ktoré nie sú pre širokú verejnosť na predaj a pre ktoré nie sú dostupné žiadne platné patenty s licenciou udelenou na základe spravodlivých, primeraných a nediskriminačných podmienok;

11. „recyklovateľnosť“ je vlastnosť produktu umožňujúca na konci jeho životnosti recykláciu, a to na základe súčasných postupov;

12. „náhradné diely“ sú všetky komponenty alebo zostavy, ktoré sa potenciálne môžu pokaziť a/alebo pri ktorých sa očakáva, že sa v rámci prevádzkovej životnosti produktu budú musieť vymeniť. Iné časti, ktoré majú životnosť zvyčajne presahujúcu bežnú životnosť produktu, nie sú náhradnými dielmi;

13. „UHD“ je elektronický displej schopný prijímať signál s ultravysokým rozlíšením (UHD), ako sa vymedzuje v odporúčaní Medzinárodnej telekomunikačnej únie (ITU-R) BT.2020, a zobraziť ho na obrazovke v rozlíšeniach 3840 × 2160 (UHD-4K) a 7680 × 4320 (UHD-8K).

KRITÉRIÁ ENVIRONMENTÁLNEJ ZNAČKY EÚ

Kritérium 1 – Spotreba energie

1.1. Úspory energie

a) Elektronické displeje musia spĺňať špecifikácie koeficientu energetickej účinnosti uvedené v prílohe II k delegovanému nariadeniu (EÚ) 2019/2013 v prípade ďalej špecifikovaných tried energetickej účinnosti alebo eventuálne v prípade účinnejšej triedy energetickej účinnosti. Do 31. marca 2021: i) trieda energetickej účinnosti E (F v prípade rozlíšení UHD a vyšších) pre televízory; ii) trieda energetickej účinnosti D (F v prípade rozlíšení UHD a vyšších) pre monitory; iii) trieda energetickej účinnosti F pre digitálne informačné displeje. Po 31. marci 2021: jedna z dvoch najvyšších tried energetickej účinnosti, ktoré majú zaregistrované modely (1) v rámci databázy produktov (2) podľa článku 12 nariadenia (EÚ) 2017/1369 (3) pre konkrétne rozlíšenie a typ displeja (televízory, monitory alebo informačné displeje) k dátumu predloženia žiadosti o udelenie environmentálnej značky EÚ. Poznámka : Žiadateľ musí po udelení preukázať súlad s jednou z dvoch najvyšších tried energetickej účinnosti, ktoré majú zaregistrované modely (1), a to aspoň každé dva roky počas obdobia platnosti svojej licencie.

b) Maximálny príkon v režime zapnutia v normálnej konfigurácii musí byť ≤ 64 W (125 W pre digitálne informačné displeje, v prípade rozlíšení UHD a vyšších).

Posudzovanie a overovanie : V prípade požiadavky podľa písmena a) žiadateľ predloží protokol o skúške elektronického displeja vykonanej podľa metód merania uvedených v prílohe IV k delegovanému nariadeniu (EÚ) 2019/2013. Okrem toho poskytne dôkazy o najvyšších triedach v databáze EPREL (s dostupnými modelmi pre dané rozlíšenie a typ modelu displeja, ktorému sa má označenie udeliť) k dátumu podania žiadosti a aspoň každé dva roky počas obdobia platnosti svojej licencie. V prípade požiadavky podľa písmena b) žiadateľ predloží protokol o skúške elektronického displeja vykonanej podľa metód merania a podmienok uvedených v bodoch 1 a 2 prílohy III k nariadeniu (EÚ) 2019/2021.

Poznámka : V prípade displejov s funkciou HDR sa meranie spotreby elektrickej energie v režime zapnutia na splnenie požiadaviek a) a b) vykonáva v normálnej konfigurácii, v štandardnom dynamickom rozsahu (SDR).

1.2. Správa napájania

a) Manuálna regulácia jasu: elektronický displej musí používateľovi umožňovať manuálne nastavenie intenzity podsvietenia.

b) Automatická regulácia jasu (ABC): elektronické displeje s automatickou reguláciou jasu (ABC) musia spĺňať požiadavky opísané v prílohe II k nariadeniu (EÚ) 2019/2021 (oddiel B bod 1), aby sa na ne vzťahovalo zníženie hodnoty Pmeasured o 10 %.

c) Funkcia rýchleho štartu: spotrebič sa po aktivácii funkcie rýchleho štartu (ak ju podporuje) najneskôr 2 hodiny po poslednej aktivite používateľa automaticky prepne späť do pohotovostného režimu alebo režimu vypnutia ako predvoleného nastavenia.

Posudzovanie a overovanie : Žiadateľ poskytne vyhlásenie, ktorým osvedčí, že spotrebič bol dodaný s nastaveniami správy napájania, ktoré sa uvádzajú vyššie.

V prípade požiadavky podľa písmena b) žiadateľ predloží protokol o skúške elektronického displeja ako dôkaz splnenia opísaných podmienok. Príslušné merania sa vykonajú v súlade s prílohou III k nariadeniu (EÚ) 2019/2021.

V prípade požiadavky podľa písmena c) žiadateľ predloží relevantné strany z dokumentácie produktu.

Kritérium 2 — Obmedzenia týkajúce sa používania látok

2.1. Látky, ktorých použitie je vylúčené alebo obmedzené

Prítomnosť látok, ktoré boli určené podľa článku 59 nariadenia Európskeho parlamentu a Rady (ES) č. 1907/2006 (4), alebo látok a zmesí, ktoré spĺňajú kritériá klasifikácie podľa nariadenia Európskeho parlamentu a Rady (ES) č. 1272/2008 (5), pokiaľ ide o triedy a kategórie nebezpečnosti a súvisiace kódy výstražných upozornení uvedené v tabuľke 1, v produkte alebo vymedzených podzostavách a súčastiach sa musí obmedziť v súlade čiastkovým kritériom 2.1. a) a c). Na účely tohto kritéria sú látky zo zoznamu kandidátskych látok vzbudzujúcich veľmi veľké obavy (SVHC), ako aj triedy a kategórie nebezpečnosti a súvisiace kódy výstražných upozornení zoskupené v tabuľke 1. Čiastkovým kritériom 2.1. b) sa obmedzuje prítomnosť špecifických látok.

Tabuľka 1

Zoskupenie zoznamu kandidátskych látok vzbudzujúcich veľmi veľké obavy (SVHC), triedy a kategórie nebezpečnosti a súvisiace kódy výstražných upozornení

Skupina nebezpečnosti 1 — Látky, ktoré sa nachádzajú na zozname kandidátskych látok vzbudzujúcich veľmi veľké obavy (SVHC) — Karcinogénne, mutagénne a/alebo poškodzujúce reprodukciu (CMR) zaradené v kategórii 1A alebo 1B CMR: H340, H350, H350i, H360, H360F, H360D, H360FD, H360Fd, H360Df Skupina nebezpečnosti 2 — Kategória 2 – CMR: H341, H351, H361f, H361d, H361fd, H362 — Kategória 1 – vodná toxicita: H400, H410 — Kategória 1 a 2 – akútna toxicita: H300, H310, H330 — Kategória 1 – aspiračná toxicita: H304 — Kategória 1 – toxicita pre špecifický cieľový orgán (STOT): H370, H372 Skupina nebezpečnosti 3 — Kategória 2, 3 a 4 – vodná toxicita: H411, H412, H413 — Kategória 3 – akútna toxicita: H301, H311, H331, EUH070 — Kategória 2 – STOT: H371, H373

2.1. a) Obmedzenia týkajúce sa látok vzbudzujúcich veľmi veľké obavy (SVHC)

Látky, ktoré spĺňajú kritériá uvedené v článku 57 nariadenia (ES) č. 1907/2006, ktoré boli identifikované podľa postupu opísaného v článku 59 uvedeného nariadenia a zaradené do zoznamu kandidátskych látok vzbudzujúcich veľmi veľké obavy na autorizáciu, sa nesmú zámerne pridávať do produktu v koncentráciách vyšších ako 0,10 % (hmotnostného). Rovnaké obmedzenie sa vzťahuje na podzostavy tvoriace súčasť produktu, ktoré sú uvedené v tabuľke 2. Z tejto požiadavky sa nesmie udeliť žiadna výnimka.

Tabuľka 2

Podzostavy a súčasti, pri ktorých sa uplatňuje kritérium 2.1. a)

Dosky plošných spojov [dosky tlačených obvodov, osadené základné dosky, výkonové dosky (zdroje napájania) a dosky modulu] > 10 cm2 Elektrické vedenie/káble (súhrnne) Vonkajšie káble [elektrický kábel (šnúry na napájanie striedavým a jednosmerným prúdom), prípadne kábel modemu a kábel LAN, kábel HDMI a kábel RCA] Vonkajší kryt [zadný kryt, predný kryt (dekoračný vonkajší rám) a stojany] Vonkajší kryt diaľkového ovládania Podsvietenie LED (LED zostava)

Pri sprostredkúvaní tejto požiadavky dodávateľom uvedených podzostáv/súčastí môžu žiadatelia vykonať predbežné overenie zoznamu kandidátskych látok podľa nariadenia REACH pomocou zoznamu látok podliehajúcich ohlasovaniu podľa normy IEC 62474 (6). Overenie spočíva v určení potenciálu prítomnosti látok v produktoch.

Posudzovanie a overovanie: Pri produktoch a podzostavách uvedených v tabuľke 2 žiadateľ vypracuje vyhlásenia o tom, že SVHC, ktoré sú v nich obsiahnuté, nedosahujú ani nepresahujú špecifikovaný limit koncentrácie. Vyhlásenia musia obsahovať odkaz na najnovšiu verziu zoznamu kandidátskych látok, ktorý zverejňuje Európska chemická agentúra (ECHA) (7) , a to ku dňu podania žiadosti o udelenie environmentálnej značky EÚ. Ak sa tieto vyhlásenia vypracujú na základe predbežného overenia zoznamu kandidátskych látok pomocou normy IEC 62474, žiadateľ predloží aj tento predbežne overený zoznam, ktorý poskytol dodávateľom podzostáv. Použitá verzia zoznamu látok podliehajúcich ohlasovaniu podľa normy IEC 62474 musí zodpovedať najnovšej verzii zoznamu kandidátskych látok.

Vyhlásenia môže priamo príslušným orgánom poskytnúť aj každý dodávateľ žiadateľovho dodávateľského reťazca.

2.1. b) Obmedzenia týkajúce sa prítomnosti špecifických látok

Do uvedených podzostáv a súčastí sa nesmú zámerne pridávať ani sa v nich nesmú zámerne vytvárať nebezpečné látky uvedené v tabuľke 3, ktorých koncentrácie dosahujú alebo prekračujú stanovené limitné koncentrácie.

Tabuľka 3

Obmedzenia látok, ktoré sa vzťahujú na podzostavy a súčasti

Skupina látok Rozsah obmedzenia (látky a podzostavy/súčasti) Limitné hodnoty koncentrácií (ak sa uplatňujú) i) Kovové spájky a kontakty Výnimka 8b v súlade so smernicou Európskeho parlamentu a Rady 2011/65/EÚ (8) týkajúca sa používania kadmia v elektrických kontaktoch nie je povolená. 0,01 hm. % Skúšobná metóda: IEC 62321-5 ii) Plymérové stabilizátory, farbivá a kontaminanty Vo vonkajších kábloch sa nesmú vyskytovať tieto organociničité stabilizujúce zlúčeniny zatriedené do skupín nebezpečnosti 1 a 2: dibutylcínoxid dibutylciničitý diacetát dibutylciničitý dilaurát dibutylciničitý maleát dioktylcínoxid dioktylcíndilaurát neuplatňujú sa Vonkajší kryt displeja nesmie obsahovať tieto farbivá: azofarbivá, ktoré sa môžu štiepiť na karcinogénne arylamíny uvedené v dodatku 8 k nariadeniu (ES) č. 1907/2006, a/alebo zlúčeniny farbív zahrnuté do zoznamu látok podliehajúcich ohlasovaniu podľa normy IEC 62474. neuplatňujú sa Polycyklické aromatické uhľovodíky (PAU) zatriedené do skupín nebezpečnosti 1 a 2 nesmú byť prítomné v koncentráciách vyšších než individuálne a celkové súhrnné limity koncentrácií ani rovnajúcich sa týmto limitom v nijakých vonkajších povrchoch z plastov alebo umelého kaučuku týchto zariadení: vonkajšie káble vonkajší kryt diaľkového ovládania gumené časti diaľkového ovládania Musí sa overiť prítomnosť a koncentrácia týchto PAU: PAU, na ktoré sa vzťahujú obmedzenia podľa nariadenia (ES) č. 1907/2006: benzo[a]pyrén benzo[e]pyrén benzo[a]antracén chryzén benzo[b]fluorantén benzo[j]fluorantén benzo[k]fluorantén dibenz[a,h]antracén Ďalšie polycyklické aromatické uhľovodíky, ktoré podliehajú obmedzeniu: acenaftén acenaftylén antracén benzo[ghi]perylén fluorantén fluorén indeno[1,2,3-cd]pyrén naftalén fenantrén pyrén Individuálne koncentračné limity obsahu polycyklických aromatických uhľovodíkov, na ktoré sa vzťahujú obmedzenia podľa nariadenia (ES) č. 1907/2006, musia byť 1 mg/kg Celkový súhrn koncentračných limitov 18 polycyklických aromatických uhľovodíkov uvedených v zozname nesmie byť vyšší než 10 mg/kg Skúšobná metóda: AfPS GS 2014:01 PAK iii) Biocídne produkty Biocídne produkty určené na antibakteriálne funkcie nesmú tvoriť súčasť vonkajšieho krytu a gumených častí diaľkového ovládania. neuplatňujú sa iv) Ortuť v podsvietení Výnimka 3 v súlade so smernicou 2011/65/EÚ o používaní ortuti v žiarivkách so studenou katódou a žiarivkách s externou elektródou (CCFL a EEFL) nie je povolená. neuplatňujú sa v) Činidlá na zjemňovanie skla Pri výrobe sklenej časti LCD displeja a krycieho skla obrazovky sa nesmie používať arzén ani jeho zlúčeniny. 0,0050 hm. % vi) Plasty na báze chlóru Plastové časti > 25 g nesmú obsahovať chlórované polyméry. Poznámka: V prípade tejto osobitnej čiastkovej požiadavky sa plastový obal kábla nepovažuje za „plastovú časť“. neuplatňujú sa vii) Ftaláty Vo vonkajších elektrických kábloch sa nesmie používať diizonyl-ftalát (DINP) a diizodecyl-ftalát (DIDP). neuplatňujú sa

Posudzovanie a overovanie: Žiadateľ poskytne vyhlásenia o zhode a protokoly o skúškach podľa požiadaviek v tabuľke 3. Protokoly o skúškach, ktoré sa týkajú príslušného výrobného modelu a všetkých súvisiacich dodávateľov, pokiaľ sa vyžadujú, musia byť v čase podania žiadosti platné. Ak podzostavy alebo súčasti s rovnakou technickou špecifikáciou pochádzajú od väčšieho počtu rôznych dodávateľov, skúšky sa pokiaľ možno vykonajú na častiach od všetkých dodávateľov. Uvedené vyhlásenia/protokoly o skúškach môže priamo príslušným orgánom poskytnúť aj každý dodávateľ žiadateľovho dodávateľského reťazca.

2.1. c) Obmedzenia týkajúce sa látok klasifikovaných podľa nariadenia (ES) č. 1272/2008

Spomaľovače horenia a zmäkčovadlá, na ktoré sa vzťahujú ktorékoľvek triedy a kategórie nebezpečnosti a súvisiace kódy výstražných upozornení uvedené v tabuľke 1, sa v súlade s nariadením (ES) č. 1272/2008 nesmú zámerne pridávať do podzostáv a súčastí vymedzených v tabuľke 4 v koncentrácii 0,10 % (hmotnostných) alebo vyššej.

Tabuľka 4

Podzostavy a súčasti, pri ktorých sa uplatňuje kritérium 2.1. c)

Časti s obsahom spomaľovačov horenia — dosky plošných spojov — vonkajšie káble — vonkajší kryt displeja Časti s obsahom zmäkčovadiel — vonkajšie káble — vnútorné elektrické vedenie — vonkajší kryt displeja

Výnimky týkajúce sa používania nebezpečných spomaľovačov horenia a zmäkčovadiel

Používanie spomaľovačov horenia a zmäkčovadiel, ktoré spĺňajú kritériá klasifikácie podľa tried a kategórií nebezpečnosti a súvisiacich kódov výstražných upozornení uvedených v tabuľke 1, je vyňaté z požiadaviek kritéria 2.1. c) za predpokladu, že tieto látky spĺňajú podmienky uvedené v tabuľke 5.

Tabuľka 5

Výnimky z obmedzení týkajúcich sa látok klasifikovaných podľa nariadenia (ES) č. 1272/2008 a platné podmienky

Typ látky/zmesi Uplatniteľnosť Vyňatá trieda nebezpečnosti, kategória a kód výstražných upozornení a podmienky výnimky Spomaľovače horenia Dosky plošných spojov Na použitie spomaľovačov horenia klasifikovaných v rámci skupiny nebezpečnosti 3 a TBBPA (tetrabrómbisfenol A, klasifikovaný v rámci skupiny 2) sa vzťahuje výnimka. Vonkajšie káble Na použitie spomaľovačov horenia a ich synergentov klasifikovaných v rámci skupiny nebezpečnosti 3 a oxidu antimonitého (Sb2O3) klasifikovaného v rámci skupiny nebezpečnosti 2 sa vzťahuje výnimka. Vonkajší kryt displeja Na použitie spomaľovačov horenia a ich synergentov klasifikovaných v rámci skupín nebezpečnosti 2 a 3 sa vzťahuje výnimka. Zmäkčovadlá Vonkajšie káble, vnútorné elektrické vedenie a vonkajší kryt displeja Na použitie zmäkčovadiel klasifikovaných v rámci skupiny nebezpečnosti 3 sa vzťahuje výnimka.

Posudzovanie a overovanie: Žiadateľ poskytne vyhlásenie o zhode s kritériom 2.1. c). Vyhlásenie musí byť doložené zoznamom spomaľovačov horenia, zmäkčovadiel, prídavných látok a náterov na báze kovov používaných v podzostavách a súčastiach uvedených v tabuľke 4 spolu s kartou bezpečnostných údajov o klasifikovaní alebo neklasifikovaní ich nebezpečnosti.

Pokiaľ ide o látky a zmesi uvedené v tabuľke 5, pre ktoré platí výnimka, žiadateľ preukáže, že sú splnené všetky podmienky výnimky. Ak sú potrebné protokoly o skúškach, musia byť platné v čase podania žiadosti o výrobný model.

Uvedené vyhlásenia/protokoly o skúškach môže priamo príslušným orgánom poskytnúť aj každý dodávateľ žiadateľovho dodávateľského reťazca.

2.2. Činnosti na zníženie emisií fluórovaných skleníkových plynov v dodávateľskom reťazci

Žiadateľ zozbiera od svojich dodávateľov LCD displejov tieto informácie, na základe ktorých preukážu svoje úsilie o zníženie emisií skleníkových plynov z výrobného procesu vrátane výkonnosti systémov znižovania emisií, ktoré nainštalovali:

a) ktoré konkrétne fluórované skleníkové plyny sa používajú a pri ktorých dochádza k znižovaniu;

b) ročná intenzita emisií fluórovaných skleníkových plynov (v kg ekvivalentu CO2/m2 vyrobeného plochého panelového displeja s vrstveným sklom) vo všetkých výrobných závodoch za posledný rok;

c) uvedenie rozkladnej alebo odlučovacej účinnosti (DRE) nainštalovaných systémov znižovania emisií pre každý z použitých fluórovaných skleníkových plynov.

Posudzovanie a overovanie: Žiadateľ poskytne príslušnému orgánu podpornú dokumentáciu s uvedenými informáciami od svojich dodávateľov displejov. Dokumentáciu môže priamo príslušným orgánom poskytnúť aj každý dodávateľ žiadateľovho dodávateľského reťazca.

Kritérium 3 — Opraviteľnosť a obchodná záruka

a) Dizajn umožňujúci opravu: i) pomocou komerčne dostupných nástrojov (t. j. všetkých nástrojov s výnimkou proprietárnych, napríklad skrutkovačom, špachtľou, kliešťami alebo pinzetou) musia byť ľahko dostupné a vymeniteľné tieto náhradné diely elektronických displejov: — montážne prvky obrazovky a podsvietenie LED, — stojany a — dosky napájacích a regulačných obvodov, ii) na upevnenie zadného krytu elektronického displeja sa nesmú používať lepidlá, ktoré treba odstraňovať teplom alebo chemickými látkami; iii) časti plášťa neobsahujú elektronické zostavy, ktoré nemožno odstrániť komerčne dostupnými nástrojmi.

b) Príručka opráv: žiadateľ musí poskytnúť jasný návod na demontáž a opravu (napríklad v tlačenej alebo elektronickej podobe, prostredníctvom videa) a sprístupniť ho bez dodatočných nákladov s cieľom uľahčiť nedeštruktívnu demontáž produktu na účely nahradenia kľúčových komponentov alebo častí v rámci modernizácie alebo opravy.

c) Opravy, servis/informácie: v pokynoch pre používateľa alebo na webových stránkach výrobcu by mali byť uvedené informácie, na koho sa používateľ môže obrátiť so žiadosťou o odbornú opravu a servis elektronického displeja vrátane príslušných kontaktných údajov a výrobcom odporúčanej ceny náhradných dielov. Počas záručnej lehoty uvedenej v písmene e) možno opravy a servis obmedziť na žiadateľom autorizovaných poskytovateľov služieb.

d) Dostupnosť náhradných dielov: žiadateľ zabezpečí, aby pôvodné alebo spätne kompatibilné náhradné diely [uvedené v písmene a) bode i) a v prílohe II (D. Požiadavky na efektívne využívanie materiálov, bod 5 písm. a) Dostupnosť náhradných dielov) nariadenia (EÚ) 2019/2021 ako minimum] boli verejne dostupné najmenej 8 rokov po skončení výroby daného modelu.

e) Obchodná záruka: bez toho, aby boli dotknuté právne záväzky predávajúceho podľa vnútroštátneho práva týkajúceho sa právnych a obchodných záruk, žiadateľ poskytne bez dodatočných nákladov minimálne trojročnú obchodnú záruku, počas ktorej zabezpečí, aby bol tovar v súlade s kúpnou zmluvou. Súčasťou tejto záruky je zmluva o poskytovaní služieb s možnosťou prevzatia produktu a jeho doručenia po oprave v prípade, keď sa oprava nevykonáva na mieste.

f) Osobám so zdravotným postihnutím sa informácie o opravách, náhradných dieloch a obchodnej záruke poskytnú na požiadanie v prístupných formátoch v súlade s požiadavkami na prístupnosť uvedenými v smernici 2019/882.

Posudzovanie a overovanie: Žiadateľ podáva príslušnému orgánu vyhlásenie, že produkt spĺňa tieto požiadavky. Okrem toho poskytne:

a) schému rozloženého produktu zobrazujúcu spôsob zmontovania vonkajších častí plášťa, šasi a elektrických/elektronických zostáv v produkte;

b) exemplár obchodnej záruky;

c) exemplár príručky opráv;

d) exemplár pokynov pre používateľa;

e) verejný zoznam autorizovaných predajcov náhradných dielov.

Kritérium 4 — Nakladanie s produktmi po skončení životnosti

4.1. — Výber materiálov a informácie na zlepšenie recyklovateľnosti

a) Recyklovateľnosť plastov: i) časti s hmotnosťou väčšou ako 25 gramov pozostávajú z jedného polyméru alebo polymérovej zmesi alebo zliatiny, ktoré sú recyklovateľné; ii) prítomnosť náterov a povlakov nesmie mať výrazný vplyv na húževnatosť plastového recyklátu vytvoreného z týchto komponentov po recyklácii a pri skúšaní podľa normy ISO 180 [1] alebo ekvivalentnej normy; iii) plastové kryty nesmú obsahovať zalisované alebo prilepené kovové časti, pokiaľ ich nemožno odstrániť komerčne dostupnými nástrojmi; iv) plášte, kryty a vonkajšie rámy s obsahom spomaľovačov horenia musia byť recyklovateľné. Poznámka [1]: : Na účely tohto kritéria sa výrazný vplyv vymedzuje ako zníženie vrubovej húževnatosti recyklovanej živice o > 25 % pri skúške Izodovou metódou, merané podľa normy ISO 180.

b) Informácie na uľahčenie recyklácie: 1. Plastové časti s hmotnosťou väčšou ako 25 gramov sa označia v súlade s normami ISO 11469 a ISO 1043 oddielmi 1 a 4. V prípade plastových častí s hmotnosťou väčšou ako 100 gramov by označenia mali byť dostatočne veľké a umiestnené na viditeľnom mieste tak, aby sa dali ľahko identifikovať. Pre túto požiadavku platia výnimky uvedené v prílohe II k nariadeniu Komisie (EÚ) 2019/2021 (oddiel D bod 2). 2. Žiadateľ poskytne na webovej stránke a bezplatne odborným prevádzkovateľom v odvetví odpadu informácie týkajúce sa demontáže a zhodnocovania. Mali by zahŕňať aspoň: a) schému produktu so zobrazením umiestnenia plastových komponentov, ktoré obsahujú spomaľovače horenia; b) umiestnenie komponentov s obsahom toxických alebo ekotoxických látok.

c) Recyklovaný obsah: produkt musí obsahovať v priemere minimálne 10 % plastov recyklovaných po spotrebe, čo sa meria ako percentuálny podiel z celkovej hmotnosti plastov v produkte s výnimkou dosiek tlačených obvodov. Ak je recyklovaný obsah vyšší než 25 %, informácia o tejto skutočnosti sa môže umiestniť v textovom poli vedľa environmentálnej značky (pozri kritérium 6.2). Produkty s kovovým plášťom sú z tohto čiastkového kritéria vyňaté.

Posudzovanie a overovanie : Žiadateľ poskytne schému rozloženého elektronického displeja v písomnej alebo audiovizuálnej forme. Plastové časti s hmotnosťou väčšou než 25 gramov sa v nej identifikujú podľa hmotnosti, polymérového zloženia a označenia na základe noriem ISO 11469 a ISO 1043. Rozmery a umiestnenie označenia sa znázornia a v prípade uplatňovania výnimiek sa poskytnú technické odôvodnenia.

Žiadateľ poskytne odborným prevádzkovateľom dostupné informácie týkajúce sa demontáže a zhodnocovania, ako aj webovú stránku, kde sa nachádzajú.

Žiadateľ preukáže recyklovateľnosť predložením dôkazu, že plasty buď jednotlivo alebo spoločne neovplyvňujú technické vlastnosti výsledných recyklovaných plastov takým spôsobom, že by sa nemohli v elektronických produktoch znovu použiť. Môže to byť napríklad:

— vyhlásenie, ktoré vydá zariadenie so skúsenosťami v oblasti recyklácie plastov alebo spracovateľ s povolením podľa článku 23 smernice Európskeho parlamentu a Rady 2008/98/ES (9) ,

— výsledky skúšok z nezávislého laboratória alebo zariadenia so skúsenosťami v oblasti recyklácie plastov,

— partnerské a odvetvové preskúmanie technickej literatúry uplatniteľnej v EÚ.

Žiadateľ zabezpečí overenie treťou stranou a vysledovateľnosť, pokiaľ ide o obsah recyklovaný po spotrebe. Na podporu overenia možno použiť certifikát z recyklačných zariadení podľa systému certifikácie EuCertPlast alebo ekvivalentného systému.

4.2. Dizajn umožňujúci demontáž a recykláciu

a) Pokiaľ ide o nasledujúce cieľové časti (v závislosti od produktu), ručnú demontáž vykoná jedna osoba (t. j. v rovnakom čase sa smie uvoľniť najviac jeden kontakt so západkou) pomocou bežne používaných komerčne dostupných nástrojov (t. j. kliešte, skrutkovače, rezné nástroje a kladivá podľa vymedzenia v normách ISO 5742, ISO 1174, ISO 15601): i) dosky tlačených obvodov > 10 cm2; ii) tenkovrstvové tranzistorové jednotky (TFT) > 100 cm2 a vodivé vrstvy; iii) polymetylmetakrylátová (PMMA) svetlovodná doska.

b) Bežnými komerčne dostupnými nástrojmi sa musí dať manuálne demontovať aspoň jeden z týchto voliteľných komponentov (ak sa v produkte nachádza): i) jednotky podsvietenia LED; ii) magnety v reproduktoroch (v prípade displejov s veľkosťou 25 palcov alebo viac); iii) pevný disk (HDD) (v prípade inteligentných zariadení, ak existuje).

Posudzovanie a overovanie: Žiadateľ poskytne:

protokol o skúške s podrobnosťami o postupnosti demontáže vrátane podrobného opisu konkrétnych krokov, nástrojov a postupov demontáže v prípade komponentov v písmene a) a voliteľných komponentov v písmene b).

Kritérium 5 — Sociálna zodpovednosť podnikov

5.1. Pracovné podmienky pri výrobe

So zreteľom na trojstrannú deklaráciu Medzinárodnej organizácie práce (MOP) o zásadách týkajúcich sa nadnárodných podnikov a sociálnej politiky, iniciatívu OSN Global Compact (2. pilier), hlavné zásady OSN v oblasti podnikania a ľudských práv a usmernenia OECD pre nadnárodné podniky žiadateľ musí získať od tretej strany potvrdenie doložené auditmi na mieste, že v závodoch, kde dochádza ku konečnej montáži daného produktu, sa dodržali uplatniteľné zásady zahrnuté v základných dohovoroch MOP a v dodatočných ustanoveniach uvedených ďalej.

Základné dohovory MOP:

a) Detská práca: i) Dohovor o minimálnom veku na prijatie do zamestnania, 1973 (č. 138); ii) Dohovor o najhorších formách detskej práce, 1999 (č. 182);

b) Nútená a povinná práca: i) Dohovor o nútenej alebo povinnej práci, 1930 (č. 29), a protokol z roku 2014 k Dohovoru o nútenej alebo povinnej práci; ii) Dohovor o zrušení nútenej práce, 1957 (č. 105);

c) Sloboda združovania a právo na kolektívne vyjednávanie: i) Dohovor o slobode združovania a ochrane práva odborovo sa organizovať, 1948 (č. 87); ii) Dohovor o vykonávaní zásad práva organizovať sa a kolektívne vyjednávať, 1949 (č. 98);

d) Diskriminácia: i) Dohovor o rovnakom odmeňovaní mužov a žien za prácu rovnakej hodnoty, 1951 (č. 100); ii) Dohovor o diskriminácii v zamestnaní a povolaní (č. 111).

Doplňujúce ustanovenia:

a) Pracovný čas: i) Dohovor MOP o pracovnom čase (priemysel), 1919 (č. 1);

b) Odmeňovanie: i) Dohovor MOP o určovaní minimálnej mzdy, 1970 (č. 131); ii) Životné minimum: Žiadateľ zabezpečí, aby mzdy (bez daní, bonusov, príspevkov alebo príplatkov za prácu nadčas), ktoré sa platia za bežný pracovný týždeň (nepresahujúci 48 hodín), boli dostatočné na pokrytie základných potrieb (bývanie, energie, strava, ošatenie, zdravotná starostlivosť, vzdelávanie, pitná voda, starostlivosť o deti a doprava) pracovníka a štvorčlennej rodiny a na zabezpečenie určitého voľne použiteľného príjmu. Vykonávanie sa musí kontrolovať na základe usmernenia k norme SA8000 (10) týkajúcej sa odmeňovania;

c) Bezpečnosť a ochrana zdravia: i) Dohovor MOP o bezpečnosti pri používaní chemických látok pri práci, 1990 (č. 170); ii) Dohovor MOP o bezpečnosti a zdraví pracovníkov a o pracovnom prostredí, 1981 (č. 155).

Tam, kde sú práva na slobodu združovania a kolektívne vyjednávanie zákonom obmedzené, nesmie spoločnosť pracovníkom brániť vo vytváraní alternatívnych mechanizmov na vyjadrenie nespokojnosti a ochranu práv týkajúcich sa pracovných a zamestnaneckých podmienok a musí uznať legitímne zamestnanecké združenia, s ktorými môže nadviazať dialóg o problémoch na pracovisku.

Postup auditu musí zahŕňať konzultácie s externými zúčastnenými stranami nezávislými od priemyselného odvetvia v miestnych oblastiach okolo závodu vrátane odborových zväzov, komunitných organizácií, mimovládnych organizácií a odborníkov na pracovné podmienky. Zmysluplné konzultácie sa uskutočnia aspoň s dvoma zainteresovanými stranami z dvoch rôznych podskupín.

Žiadateľ počas obdobia platnosti environmentálnej značky EÚ zverejní súhrnné výsledky a kľúčové zistenia z auditov [vrátane podrobností o: a) počte a závažnosti porušení jednotlivých pracovných práv a noriem v oblasti BOZP; b) stratégii prostriedkov nápravy – pričom v prípade každého pojmu v rámci hlavných zásad OSN náprava zahŕňa prevenciu; c) posúdení hlavných príčin neustáleho porušovania práv a noriem na základe konzultácií so zainteresovanými stranami – s kým sa konzultovalo, o akých otázkach sa diskutovalo, ako to ovplyvnilo plán nápravných opatrení] online s cieľom poskytnúť zainteresovaným spotrebiteľom dôkazy o výsledkoch svojej činnosti.

Posudzovanie a overovanie: Žiadateľ preukáže zhodu s týmito požiadavkami predložením exempláru najnovšej verzie svojho kódexu správania, ktorý musí byť v súlade s ustanoveniami uvedenými vyššie, a poskytnutím podporných správ o audite za každý závod, v ktorom sa vykonáva konečná montáž modelov, ktorým sa má udeliť environmentálna značka, spolu s odkazom na webovú stránku, na ktorej sú online dostupné výsledky a zistenia.

Audity na mieste vykonávané treťou stranou vykonávajú audítori kvalifikovaní na posúdenie súladu priemyselných výrobných závodov so sociálnymi normami alebo kódexmi správania, alebo v prípade krajín, kde bol ratifikovaný dohovor MOP o inšpekcii práce z roku 1947 (č. 81) a orgán dohľadu MOP potvrdil, že národný systém inšpekcie práce je účinný a rozsah pôsobnosti systému inšpekcie zahŕňa uvedené oblasti (11) , inšpektori práce vymenovaní verejným orgánom.

Uznávajú sa platné osvedčenia vydané v rámci systémov alebo inšpekčných postupov tretích strán, ktoré vykonávajú celkový alebo čiastočný audit súladu s uplatniteľnými zásadami zakotvenými v uvedených základných dohovoroch MOP a s doplňujúcimi ustanoveniami o pracovnom čase, odmeňovaní, zdraví a bezpečnosti, ako aj o konzultáciách s externými zúčastnenými stranami. Tieto osvedčenia nesmú byť staršie ako 12 mesiacov.

5.2. Získavanie „nekonfliktných nerastov“

Žiadateľ podporuje zodpovedné získavanie cínu, tantalu a volfrámu a ich rúd a zlata z oblastí zasiahnutých konfliktom a vysokorizikových oblastí tým, že:

i) vykonáva náležitú starostlivosť v súlade s príslušným usmernením OECD o náležitej starostlivosti pre zodpovedné dodávateľské reťazce nerastných surovín z oblastí zasiahnutých konfliktom a vysokorizikových oblastí a

ii) podporuje zodpovednú ťažbu nerastov a obchod s nimi v oblastiach zasiahnutých konfliktom a vysokorizikových oblastiach v prípade identifikovaných nerastov používaných v komponentoch produktu v súlade s usmerneniami OECD.

Posudzovanie a overovanie: Žiadateľ poskytne vyhlásenie o zhode s týmito požiadavkami, ako aj tieto podporné informácie:

— správu opisujúcu jeho aktivity o náležitej starostlivosti v rámci dodávateľského reťazca, pokiaľ ide o uvedené štyri nerasty. Uznajú sa aj podporné dokumenty, ako sú certifikáty zhody vydané v rámci režimu Európskej únie,

— identifikáciu komponentov, ktoré obsahujú uvedené nerasty, ich dodávateľov, ako aj systému dodávateľského reťazca alebo projektu, v rámci ktorého sa zodpovedne získavajú.

Kritérium 6 — Informačné kritériá

6.1. Informácie pre používateľa

Produkt sa predáva s príslušnými informáciami pre používateľa, ktoré poskytujú návod na správne environmentálne používanie a zneškodnenie produktu.

Na obale produktu a/alebo v jeho sprievodnej dokumentácii sa musia uviesť kontaktné údaje (telefón a/alebo e-mail) a odkaz na online informácie pre spotrebiteľov, ktorí majú otázky alebo potrebujú osobitné poradenstvo, pokiaľ ide o používanie alebo zneškodnenie elektronického displeja. Informácie musia obsahovať aspoň tieto údaje (ak sa uplatňujú):

a) Spotreba energie: trieda energetickej účinnosti podľa delegovaného nariadenia (EÚ) 2019/2013. Maximálny príkon v každom prevádzkovom režime. Okrem toho musia obsahovať pokyny týkajúce sa spôsobu používania zariadenia v energeticky úspornom režime a informáciu o tom, že energetická účinnosť znižuje spotrebu energie, a teda má za následok úspory v podobe znižovania účtov za elektrinu.

b) Tieto informácie o znížení spotreby energie: i) odpojenie spotrebiča zo sieťového napájania alebo jeho vypnutie hlavným vypínačom (ak je namontovaný) zníži spotrebu energie na (takmer) nulu; ii) uvedenie spotrebiča do pohotovostného režimu zníži spotrebu energie, ale určité množstvo energie sa stále bude čerpať; iii) upozornenie: šetriče obrazovky (počítačových monitorov) môžu displejom brániť v prechode do režimu s nižšou spotrebou energie, keď sa nepoužívajú. Zabezpečením toho, aby na displejoch neboli aktivované šetriče obrazovky, sa preto dá znížiť spotreba energie; iv) upozornenie: funkcia rýchleho štartu môže spôsobiť vyššiu spotrebu energie; v) upozornenie: zabudované funkcie, ako je prijímač digitálneho signálu (napr. DVB-T) alebo nahrávanie záznamu na pevný disk, môžu pomôcť znížiť spotrebu energie, ak sa v dôsledku ich prítomnosti stane externé zariadenie nadbytočným.

c) Sieťová pripojiteľnosť: informácie o spôsobe deaktivácie funkcií sieťovania;

d) Poloha hlavného vypínača;

e) Informácie o tom, že predĺženou životnosťou produktu sa znižujú celkové environmentálne vplyvy;

f) Nasledujúce informácie o tom, ako predĺžiť životnosť produktu: i) jasný návod na demontáž a opravy umožňujúci nedeštruktívne rozobratie produktov na účely nahradenia kľúčových komponentov alebo častí v rámci opravy; ii) informácie pre používateľa, na koho sa môže obrátiť so žiadosťou o odbornú opravu a servis produktu, prípadne vrátane kontaktných údajov;

g) Pokyny na správne zneškodnenie produktu po skončení životnosti v zberných dvoroch alebo prípadne prostredníctvom schém odovzdania tovaru maloobchodníkom, čo je v súlade so smernicou Európskeho parlamentu a Rady 2012/19/EÚ;

h) Informácia, že produktu bola udelená environmentálna značka EÚ, so stručným vysvetlením jej významu spolu so zmienkou o tom, že viac informácií o environmentálnej značke sa dá nájsť na webovej stránke: http://www.ecolabel.eu;

i) Každá tlačená verzia návodu na použitie/príručky opráv by mala byť vytlačená na papieri s obsahom recyklovaného materiálu a nie na papieri, pri ktorého bielení sa použil chlór. V záujme úspory zdrojov by sa mali uprednostňovať online verzie.

Posudzovanie a overovanie: Žiadatelia predložia príslušnému orgánu vyhlásenie o zhode produktu s týmito požiadavkami a poskytnú odkaz na online verziu návodu na použitie/príručky opráv alebo ich poskytnú v tlačenej verzii.

6.2. Informácie uvedené na environmentálnej značke EÚ

Ak sa použije voliteľný štítok s textovým poľom, musí obsahovať tri z týchto textov:

a) vysoká energetická účinnosť;

b) obmedzený obsah nebezpečných látok;

c) dizajn umožňujúci ľahkú opraviteľnosť a recykláciu;

d) obsahuje xy % plastov recyklovaných po spotrebe (iba ak je táto hodnota vyššia ako 25 %, meraná ako percentuálny podiel z celkového obsahu plastov).

Žiadateľ musí postupovať podľa pokynov o správnom používaní loga environmentálnej značky EÚ uvedených v usmerneniach o logu environmentálnej značky EÚ:

http://ec.europa.eu/environment/ecolabel/documents/logo_guidelines.pdf.

Posudzovanie a overovanie: Žiadateľ poskytne vyhlásenie o zhode s týmto kritériom spolu s obrázkom vo vysokom rozlíšení/umeleckým zobrazením balenia produktu, na ktorom je zreteľne viditeľná environmentálna značka, s registračným/licenčným číslom a prípadne vyhlásenia, ktoré sa môžu zobraziť spolu so značkou.

(1) Dve najvyššie triedy energetickej účinnosti musia zahŕňať aspoň 25 zaregistrovaných modelov, ktoré sa zohľadnia pri konkrétnom rozlíšení a type displeja (televízory, monitory alebo informačné displeje). V prípade, že sa pri určitom rozlíšení a type displeja nedosiahne minimum 25 zaregistrovaných modelov, použijú sa pri tomto konkrétnom rozlíšení a type displeja dve najvyššie triedy energetickej účinnosti, ktoré majú zaregistrované modely (nezávisle od počtu zaregistrovaných modelov).

(2) https://ec.europa.eu/info/energy-climate-change-environment/standards-tools-and-labels/products-labelling-rules-and-requirements/energy-label-and-ecodesign/product-database_en.

(3) Nariadenie Európskeho parlamentu a Rady (EÚ) 2017/1369 zo 4. júla 2017, ktorým sa stanovuje rámec pre energetické označovanie a zrušuje smernica 2010/30/EÚ (Ú. v. EÚ L 198, 28.7.2017, s. 1).

(4) Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

(5) Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

(6) Norma Medzinárodnej elektrotechnickej komisie (IEC), IEC 62474: Uvádzanie materiálov pri produktoch elektrotechnického priemyslu a pre elektrotechnický priemysel, (Material declaration for products of and for the electrotechnical industry) http://std.iec.ch/iec62474.

(7) ECHA, Zoznam kandidátskych látok vzbudzujúcich veľmi veľké obavy, ktoré podliehajú autorizácii (Candidate List of substances of very high concern for Authorisation), http://www.echa.europa.eu/candidate-list-table.

(8) Smernica Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (Ú. v. EÚ L 174, 1.7.2011, s. 88).

(9) Smernica Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc (Ú. v. EÚ L 312, 22.11.2008, s. 3).

(10) Social Accountability International, Social Accountability 8000 International Standard (Medzinárodná norma pre sociálnu zodpovednosť 8000), http://www.sa-intl.org.

(11) Pozri informačný systém MOP NORMLEX (http://www.ilo.org/dyn/normlex/en) a sprievodné usmernenia v príručke používateľa.